
Үш спортшы - 22 алтын!

Петропавлдық спортсүйер қауым автовокзалда Ресейдің Архангельск қаласында әуесқой спортшылар арасында гір көтеру триатлонынан өткен әлем және Еуропа біріншілігінен оралған солтүстікқазақстандықтарды қарсы алды.

М.Қозыбаев атындағы СҚМУ-дің аға оқытушысы, Қазақстанның еңбек сіңірген спорт шебері Виктор Сайко, Сафуан Шаймерденов атындағы қалалық классикалық гимназияның дене шынықтыру пәнінің мұғалімі Ерік Нұрпейісов,   облыстық   жетім және ата-ана қамқорлығынсыз қалған балалар мектеп-интернатының тәрбиеленушісі Марина Овчинникова елге 22 алтын медальмен оралды.
Гір спортымен 45 жасынан бастап айналыса бастаған Виктор Сайконың айтуынша, жерлестеріміз бұл жолы да намысты қолдан бермей, жеңістің биік тұғырынан көрінуге талпынған.
- Әлемнің 15 мемлекетінен 150-ден астам спортшы қатысқан жарысқа жылдағы дәстүр бойынша 10 мен 70 жас аралығындағы спортшылар жиналды. Қарсыластың көп болғанына қарамастан, елге жүлдемен оралу үшін аянбай тер төгіп, ерік-жігер таныта білдік. Нәтижесінде үздік екенімізді дәлелдеп, 22 алтын медальға қол жеткіздік, - деді "Алтын гір" марапаты мен "Қанатты арыстан" ордеңінің иегері Виктор Сайко.
Бүгінде зейнет жасына жеткен Ерік Нұрпейісовтің бір өзі аталмыш сайыстарда 12 алтын медальға қол жеткізген. 60-64 жас-тағылар арасында сынға түскен ол сайыс барысында былтырғы нәтижелерін жаңартып, бірнеше жаңа рекордтар орнатқан. Ал жеңістің бірінші сатысына көтерілген жерлестеріміздің ішіндегі ең жас спортшы - 16 жастағы Марина Овчинникова додада 8 килограмдық гір тасын бір сағатта 500 рет, жартылай марафонда 492 рет көтеріп, әлем бірінші-лігінің жеңімпазы атанды.

